b'\n_START_ARTICLE_\nS\xc3\xa1ndor Wekerle\n_START_PARAGRAPH_\nS\xc3\xa1ndor Wekerle (14. marraskuuta 1848 M\xc3\xb3r \xe2\x80\x93 26. elokuuta 1921 Budapest) oli unkarilainen poliitikko, joka toimi Unkarin p\xc3\xa4\xc3\xa4ministerin\xc3\xa4 vuosina 1892\xe2\x80\x931895, 1906\xe2\x80\x931910 ja 1917\xe2\x80\x931918. H\xc3\xa4n oli my\xc3\xb6s useasti valtiovarainministerin\xc3\xa4. Wekerlen hallitus julisti It\xc3\xa4valta-Unkariin kuuluneen Unkarin itsen\xc3\xa4iseksi lokakuussa 1918.\n_START_SECTION_\nUra\n_START_PARAGRAPH_\nWekerle v\xc3\xa4itteli oikeustieteen tohtoriksi Budapestin yliopistosta vuonna 1870 ja ty\xc3\xb6skenteli sen j\xc3\xa4lkeen virkamiehen\xc3\xa4 Unkarin valtiovarainministeri\xc3\xb6ss\xc3\xa4, vuodesta 1884 ministerineuvoksena ja vuodesta 1886 valtiosihteerin\xc3\xa4. H\xc3\xa4net valittiin 1886 Unkarin parlamenttiin ja nimitettiin 1889 K\xc3\xa1lm\xc3\xa1n Tiszan hallituksen valtiovarainministeriksi. Seuraavana vuonna h\xc3\xa4n esitteli parlamentille ensimm\xc3\xa4isen alij\xc3\xa4\xc3\xa4m\xc3\xa4tt\xc3\xb6m\xc3\xa4n budjettiesityksen ja onnistui muutenkin parantamaan valtiovarain tilaa uudistamalla alkoholin verotusta ja valtion monopoleja sek\xc3\xa4 ottamalla k\xc3\xa4ytt\xc3\xb6\xc3\xb6n yhten\xc3\xa4isen valuuttas\xc3\xa4\xc3\xa4nn\xc3\xb6stelyn It\xc3\xa4vallan kanssa. Wekerle tuli ensimm\xc3\xa4isen kerran Unkarin p\xc3\xa4\xc3\xa4ministeriksi 14. marraskuuta 1892, s\xc3\xa4ilytt\xc3\xa4en samalla my\xc3\xb6s valtiovarainministerin salkun. H\xc3\xa4nen hallituksensa toteutti vastustuksesta huolimatta kirkon aseman muutoksen, jolla otettiin k\xc3\xa4ytt\xc3\xb6\xc3\xb6n pakolliset siviiliavioliitot sek\xc3\xa4 siviilirekisteri. Wekerle joutui j\xc3\xa4tt\xc3\xa4m\xc3\xa4\xc3\xa4n teht\xc3\xa4v\xc3\xa4ns\xc3\xa4 22. joulukuuta 1894 ja vet\xc3\xa4ytyi sen j\xc3\xa4lkeen joksikin aikaa politiikasta. H\xc3\xa4net nimitettiin 1897 vastaperustetun korkeimman hallinto-oikeuden presidentiksi. Kun Unkarin politiikan niin sanottu ex-lex-kausi p\xc3\xa4\xc3\xa4ttyi keisarin ja oppositiopuolueiden sovintoon, Wekerle kutsuttiin 9. huhtikuuta 1906 uudelleen p\xc3\xa4\xc3\xa4ministeriksi, ja h\xc3\xa4n otti j\xc3\xa4lleen itselleen my\xc3\xb6s valtiovarainministerin teht\xc3\xa4v\xc3\xa4t. H\xc3\xa4nen toinen hallituksensa jatkoi 17. tammikuuta 1910 saakka._NEWLINE_Kolmannen kerran Wekerlest\xc3\xa4 tuli Unkarin p\xc3\xa4\xc3\xa4ministeri ensimm\xc3\xa4isen maailmansodan aikana 20. elokuuta 1917 kreivi Moritz Esterh\xc3\xa1zyn erottua kesken merkitt\xc3\xa4v\xc3\xa4n \xc3\xa4\xc3\xa4nioikeusuudistuksen k\xc3\xa4sittelyn. Wekerle itse oli perustuslainmuutoksiin pense\xc3\xa4sti suhtautunut konservatiivi ja puolusti reformiesityst\xc3\xa4 haluttomasti, kunnes Unkarin parlamentti odotetusti hylk\xc3\xa4si sen vuoden 1917 lopussa. Koottuaan hallituksensa uudelleen tammikuussa 1918 h\xc3\xa4n yritti ratkaista \xc3\xa4\xc3\xa4nioikeuskysymyksen kompromissilla vanhoillisen oppositiojohtaja Istv\xc3\xa1n Tiszan kanssa. Wekerle ehdotti my\xc3\xb6s keskell\xc3\xa4 sotaa Unkarin armeijan t\xc3\xa4ydellist\xc3\xa4 erottamista It\xc3\xa4vallan armeijasta vanhan kansallisuuskiistan ratkaisemiseksi. H\xc3\xa4n pysyi pitk\xc3\xa4\xc3\xa4n It\xc3\xa4vallan keisari Kaarle I:n suosiossa, mutta kaksoismonarkian murentuessa syksyll\xc3\xa4 1918 h\xc3\xa4n omaksui v\xc3\xa4hitellen yh\xc3\xa4 selvemmin kansallismielisen linjan. Wekerle torjui Kaarlen 16. lokakuuta antaman niin sanotun lokakuun manifestin, jonka tarkoituksena oli pelastaa monikansainen valtakunta antamalla my\xc3\xb6nnytyksi\xc3\xa4 v\xc3\xa4hemmist\xc3\xb6kansallisuuksille. Sen sijaan h\xc3\xa4n taivutteli keisarin hyv\xc3\xa4ksym\xc3\xa4\xc3\xa4n Unkarin t\xc3\xa4ydellisen itsen\xc3\xa4isyyden personaaliunionissa It\xc3\xa4vallan kanssa. Wekerle julisti n\xc3\xa4ill\xc3\xa4 ehdoilla Unkarin itsen\xc3\xa4iseksi 19. lokakuuta 1918. Kaarle k\xc3\xa4ytti viel\xc3\xa4 valtaoikeuksiaan Unkarin kuninkaana erottamalla Wekerlen nelj\xc3\xa4 p\xc3\xa4iv\xc3\xa4\xc3\xa4 my\xc3\xb6hemmin, ja nimitt\xc3\xa4m\xc3\xa4ll\xc3\xa4 30. lokakuuta h\xc3\xa4nen seuraajakseen Mih\xc3\xa1ly K\xc3\xa1rolyin, jolloin krysanteemivallankumous Unkarissa k\xc3\xa4ynnistyi._NEWLINE_Unkarin neuvostotasavallan aikana maaliskuusta elokuuhun 1919 Wekerle oli vangittuna. Vapauduttuaan h\xc3\xa4n ei en\xc3\xa4\xc3\xa4 osallistunut politiikkaan.'